ବ୍ୟକ୍ତିତ୍ୱ/ଜିତେନ୍ଦ୍ର ଦ ଇଭାଥିନ୍ତେ ପୁସ୍ତନ୍କମ୍ (ଈଶ୍ୱରଙ୍କ ପୁସ୍ତକ)ରେ ପ୍ରଫ\nବାସ୍ତବବାଦୀ ଔପନ୍ୟାସିକ\t December 24th, 00:00 AM December 24th, 00:00 AM\nବ୍ୟକ୍ତିତ୍ୱ/ଜିତେନ୍ଦ୍ର ଦ ଇଭାଥିନ୍ତେ ପୁସ୍ତନ୍କମ୍ (ଈଶ୍ୱରଙ୍କ ପୁସ୍ତକ)ରେ ପ୍ରଫେଟ୍ ମହମ୍ମଦଙ୍କୁ ମୁଖ୍ୟ ଚରିତ୍ର କରିଦେଇଥିବାରୁ ତାଙ୍କୁ ବିଭିନ୍ନ ଆଡ଼ୁ ଧମକ ଆସିଥିଲା। ନିର୍ଦ୍ଦିଷ୍ଟ ଧର୍ମକୁ ନେଇ ଲେଖାଲେଖି ଜାରି ରଖିଲେ ଲେଖକଙ୍କ ଡାହାଣ ହାତ ଓ ବାମ ଗୋଡ଼ କାଟି ଦିଆଯିବ ବୋଲି ଅଜଣା ଫୋନ୍ ମିଳିଥିଲା। ତଥାପି ପ୍ରକୃତ ସୃଜନଶୀଳ ବ୍ୟକ୍ତି ନିଜ ଲକ୍ଷ୍ୟପଥରୁ ନ ହଟିବା ପରି ସେ ଆଦୌ ବିଚଳିତ ହୋଇ ନ ଥିଲେ। ବୋଧହୁଏ ସେଇଥିପାଇଁ ତାଙ୍କୁ କେନ୍ଦ୍ରୀୟ ସାହିତ୍ୟ ଏକାଡେମୀ ପୁରସ୍କାର ମିଳିଛି ବୋଲି ସମୀକ୍ଷକମାନେ ମତ ଦେଇଛନ୍ତି। ନିକଟରେ ଘୋଷିତ ଏକାଡେମୀ ପୁରସ୍କାର ତାଲିକାରେ ସ୍ଥାନିତ ଏହି ସାହିତି୍ୟକ ହେଉଛନ୍ତି କେରଳର କେ. ପି. ରାମାନୁନ୍ନିି। ଦଇଭାଥିନ୍ତେ ପୁସ୍ତନ୍କମ୍ ଉପନ୍ୟାସ ପାଇଁ ଏହି ସମ୍ମାନ ପାଇବେ ବୋଲି ଖବର ପାଇବା ପରେ ସେ କହିଛନ୍ତି ଏହା ତାଙ୍କ ପାଇଁ ଅତ୍ୟନ୍ତ ଖୁସି ଆଣିଦେଇଛି। କାରଣ ଉକ୍ତ ପୁସ୍ତକ ପାଇଁ ଧମକ ପାଇବାର କିଛି ମାସ ପରେ ଏହି ସମ୍ମାନ ମିଳିଛି। ମାଲାୟାଲମ୍ ସାହିତ୍ୟର ଅନ୍ୟତମ ସୁପରିଚିତ ଗାଳ୍ପିକ ତଥା ଔପନ୍ୟାସିକ ରାମାନୁନ୍ନି ୧୯୫୫ରେ ମାଲାବର ଜିଲା ପୋନାନିଠାରେ ପିତା ଦାମୋଦରନ୍ ନାୟାର ଓ ଜାନକୀ ଅମ୍ମାଙ୍କଠାରୁ ଜନ୍ମଗ୍ରହଣ କରିଥିଲେ। ପୋନାନିସ୍ଥିତ ଏ. ଭି. ହାଇସ୍କୁଲରୁ ପ୍ରାରମ୍ଭିକ ଶିକ୍ଷା ସମାପ୍ତ କରିବା ପରେ ମାଲାବର ଖ୍ରୀଷ୍ଟିଆନ୍ କଲେଜରୁ ଇଂଲିଶ୍ ସାହିତ୍ୟରେ ସ୍ନାତକ ଡିଗ୍ରୀ ଅର୍ଜନ କରିଥିଲେ। ପଢ଼ା ପରେ ସେ ଏକ ରାଷ୍ଟ୍ରାୟତ୍ତ ବ୍ୟାଙ୍କରେ ଆସିଷ୍ଟାଣ୍ଟ ମ୍ୟାନେଜର ଭାବେ ଯୋଗଦେଇଥିଲେ। ଲେଖାଲେଖି ପ୍ରତି ପ୍ରବଳ ରୁଚି ତାଙ୍କୁ ଚାକିରିରୁ ସ୍ବେଚ୍ଛାକୃତ ଅବସର ନେବାକୁ ବାଧ୍ୟ କରିଥିଲା। ଏହା ପରେ ସେ ପୂର୍ଣ୍ଣକାଳୀନ ଲେଖକ ହେବାରେ ମନୋନିବେଶ କରିଥିଲେ। ଉପନ୍ୟାସ କ୍ଷେତ୍ରରେ ତାଙ୍କ ପ୍ରଥମ ଅର୍ଘ୍ୟ ଥିଲା 'ସୁଫି ପରଞ୍ଜା କଥା' (ସୁଫି କ'ଣ କହନ୍ତି)। କଳାକୌମୁଦି ସାପ୍ତାହିକୀରେ ଏହା ଧାରାବାହିକ ଭାବେ ପ୍ରକାଶ ପାଇବା ପରେ ପାଠିକାପାଠକଙ୍କ ପ୍ରଶଂସା ପାଇବାକୁ ଲାଗିଲେ। ୧୯୯୦ରେ ଏହାର ପୁସ୍ତକାର୍ପଣ ହୋଇଥିଲା। ମାମୁଟ୍ଟି ନାମକ ଜଣେ ମୁସଲମାନ ଯୁବକ ସହ କାର୍ଥି ନାମ୍ନୀ ଜଣେ ହିନ୍ଦୁ ଯୁବତୀଙ୍କ ପ୍ରେମ ସମ୍ପର୍କକୁ ଏଥିରେ ସ୍ଥାନିତ କରାଯାଇଛି। ଧର୍ମୀୟ ଭାବଧାରା ସହ ସମ୍ପର୍କର ସମନ୍ବୟ ଆଣି ଲେଖକ ଏଭଳି ଭାବେ ଉପନ୍ୟାସକୁ ସଜାଇଥିଲେ ଯେ ତାହାକୁ ଯିଏ ପଢ଼ିବାକୁ ଆରମ୍ଭ କରିଛନ୍ତି, ଶେଷ କରିବାକୁ ବାଧ୍ୟ ହେବା ନିଶ୍ଚିତ ବୋଲି ପ୍ରଶଂସକଙ୍କଠାରୁ ଶୁଣିବାକୁ ମିଳିଥାଏ। ପରବର୍ତ୍ତୀ ସମୟରେ ଏହା ଇଂଲିଶ୍, ଫରାସୀ ସମେତ ଆଠଟି ଭାଷାରେ ଅନୂଦିତ ହେବାର ସୌଭାଗ୍ୟ ପାଇଥିଲା। ଏପରିକି ୨୦୧୦ରେ ଏହା ଚଳଚ୍ଚିତ୍ରର ରୂପ ନେଇଥିଲା। ଏହି ପୁସ୍ତକ ସଫଳତାର ୪ ବର୍ଷ ପରେ ସେ ରଚନା କଲେ ଦ୍ୱିତୀୟ ଉପନ୍ୟସ 'ଛରମା ବାର୍ଷିକମ୍ (ମୃତ୍ୟୁବାର୍ଷିକୀ)। ସ୍ମୃତିଶକ୍ତି ରୋଗରେ ପୀଡ଼ିତ ଜଣେ ବ୍ୟାଙ୍କ ଅଧିକାରୀଙ୍କ ଜୀବନୀ ଆଧାରରେ ଏହି ଉପନ୍ୟାସ ରଚିତ । କପଟ ସହରୀ ସଭ୍ୟତା ଓ ଦୟାଳୁ ଗ୍ରାମ୍ୟ ଜୀବନକୁ ସେ ଏଥିରେ ଚିତ୍ରଣ କଲାବେଳେ ନିଜେ ଚରିତ୍ର ପାଲଟି ଯାଇଥିଲେ ବୋଲି ସମୀକ୍ଷକ ମତ ଦେଇଛନ୍ତି। ତେବେ ସଦ୍ୟ ବିବାଦୀୟ ହୋଇଥିବା ଦଇଭାଥିନ୍ତେ ପୁସ୍ତନ୍କମ୍ ମାଲାୟାଲମ୍ ସାହିିତ୍ୟକୁ ତାଙ୍କର ଏହା ଅନନ୍ୟ ଅବଦାନ ବୋଲି ଅଭିହିତ କରାଯାଉଛି। ରାମାନୁନ୍ନି ଧର୍ମନିରପେକ୍ଷତା, ଧର୍ମୀୟ ଐକ୍ୟଭାବ, ବିଜ୍ଞାନ ଓ ଇତିହାସକୁ ମିଶ୍ରଣ କରିବାକୁ ଯାଇ ପ୍ରଫେଟ୍ ମହମ୍ମଦ, ପ୍ରଭୁ ଶ୍ରୀକୃଷ୍ଣ, ଯିଶୁଖ୍ରୀଷ୍ଟ, ମହାତ୍ମା ଗାନ୍ଧୀ, କାର୍ଲମାକ୍ସ ଏବଂ ହିଟଲର୍ଙ୍କୁ ବିଭିନ୍ନ ଚରିତ୍ରରେ ଚିତ୍ରଣ କରିଛନ୍ତି। ଭେଦଭାବ ଓ ବିଭିନ୍ନ ପ୍ରକାର ମତୈକ୍ୟ ଭୁଲି ଏକ ସୁନ୍ଦର ପୃଥିବୀର ସ୍ବପ୍ନ ଦେଖିବା ଲାଗି ସେ ଏହି ଉପନ୍ୟାସ ମାଧ୍ୟମରେ ବିଶ୍ୱକୁ ବାର୍ତ୍ତା ଦେଇଥିବା କହିଛନ୍ତି।
